
УВЕДОМЛЕНИЕ по чл. 66 от АПК


На основание чл. 66, във връзка с чл. 69, ал. 1, т. 1 от Административнопроцесуалния кодекс, чл. 14, ал. 1, т. 2, чл. 48, т. 1, чл. 50, ал. 1, т. 2, чл. 65, ал. 1, т. 3 от Закона за културното наследство (ЗКН) и на основание на Заповед № РД09-416/28.04.2025 г. на министъра на културата, Министерството на културата уведомява заинтересованите лица, че във връзка с предложение по реда на чл. 64, ал. 1 от ЗКН с вх. № 33-00-1372/28.10.2025 г. от директора на Националния институт за недвижимо културно наследство (НИНКН), открива производство по издаване на общ административен акт за предоставяне на статут на обект „Заставата“, елемент от трудово-възпитателно общежитие „Белене“/Лагера „Белене“), землището на град Белене, община Белене, област Плевен, с класификация на единична историческа недвижима културна ценност от Най-новото време, с категория „национално значение“.

Основни съображения за издаване на акта:

С писмо с вх. № № 33-00-1372/28.10.2025 г. директорът на НИНКН внася в Министерство на културата предложение по чл. 64, ал. 1 от ЗКН, с приложен Фиш № 2 по чл. 28 от Наредба № 3 от 10.07.2019 г. за реда за идентифициране, деклариране, предоставяне на статут и за определяне на категорията на недвижимите културни ценности, за достъпа и подлежащите на вписване обстоятелства в националния публичен регистър на недвижимите културни ценности (Наредба № 3 от 2019 г.), като  в предложението са посочени следните мотиви:
   Документалната стойност на обекта е свързана  със съществуването на лагера Белене и в тази връзка, притежава безспорна за културата и историята на страната историческа стойност. „Втори обект” от ТВО „Белене” е уникален и единствен запазен в страната комплекс и притежава изключителна научна и културна стойност и обществена значимост, които заедно с високата степен на съхраненост на неговите автентични елементи, един от които е „Заставата“, са  предпоставка за успешната му социализация, чрез консервация, реставрация и адаптация на съставящите го елементи, както и включването му в културно-туристически маршрути на национално и европейско ниво.  Сградите на „Втори обект” притежават индивидуална историческа стойност като единствени съхранени в държавата свидетелства за застрояването на ТВО и носещи информация за всички периоди на тяхното съществуване. 
Сградата на заставата, ползвана за затворническо общежитие 1984-1985 г.   притежава висока степен на образна автентичност. Тя е изцяло запазена от времето на нейното използване в лагера „Белене“. Няма  намеси в плана и по фасадите, в обемно-пространствената композиция и архитектурно оформление.  Съхранена е природната  среда, която винаги е била нейна рамка. Съхравена е дигата, в непосредствена близост,  правена от лагеристите, съхранен са другите сгради на Втори обект, пътя към тях.
Обектът е автентичен елемент, свързан с груповият обект – лагера „Белене. Той е ползван през последния период от действието на лагера и има сантиментална стойност за затворените някога там лагеристи и техните близки, които още носят болката в себе си.
Поради унищожение на всички останали лагери в страната, лагерът Белене  е единствено  материално свидетелство   за такъв вид сгради. Бивайки част от него,  заставата, също  е свидетелство  за мрачни събития от българската история, за гонения, мъчения, унижения  и физическо изтребление на хора поради различните им  политически и граждански убеждения.
Поради своята уникалност, сградата на общежитието на лагера Белене, притежава висока  обществена значимост като ярко свидетелство в съвременното общество  за  отричане идеите и репресиите  на тоталитаризма към свободната личност. Заставата е свързана с първия бунт и гладна стачка на затворниците в нея в цялата история на лагера Белене. Тяхната форма на протест, продължила и когато ги преместили във Втори обект  и довела по-късно до извеждането им от лагера и прекратяване на неговата роля като такъв.
Запазването ѝ е от изключителна важност за запазване на целия комплекс от сгради на лагера Белене.
Има предпоставки за успешната му социализация чрез консервация и реставрация, както и включването му в културно-туристически маршрути на национално и европейско ниво.  

1. Териториален обхват:
1.1. Териториален обхват и граници на  единична  недвижима културна ценност:
Границите на ЕНКЦ са външните очертания на сградата, а териториалният ѝ обхват е територията, включена в тези очертания.

1.2.	Териториален обхват и граници на охранителна зона на ЕНКЦ:
Не се предлага.

2. Предписания за опазване на единична архитектурно-строителна недвижима културна ценност:

2.1. Територията на ЕНКЦ:
–  Изисква се консервация, реставрация, експониране и социализация на сградата.
·  Не се допуска промяна на обемно-пространствената композиция, плановата схема, материалите, обработката, детайлите, цветовото решение и пр., освен за възстановяване на автентични характеристики по архивна документация.
· Допуска се поставяне на паметни знаци, информационни табели и разполагане на експозиции, както и провеждане на събития, свързани с концлагерите на територията на България и Европа. 
· Допуска се подмяна на скрити технически инсталации.
· Не се допуска монтиране на видими технически елементи и съоръжения и реклами по сградата. 
· Всички намеси се извършват въз основа на проектна документация, съгласувана по реда на действащата нормативна уредба.

2.2.	Предписания за опазване на охранителната зона на ЕНКЦ:

Заинтересованите лица и организации могат да участват в производството по издаване на акта, на основание чл. 69, ал. 1, т. 1 от АПК, чрез представяне на писмени предложения и възражения, които могат да депозират в Министерството на културата, гр. София, бул. „Александър Стамболийски“ № 17 или на следния e-mail адрес: a.bozhkova@mc.government.bg в едномесечен срок, считан от датата на оповестяване на уведомлението.
Заинтересованите лица и организации имат право на достъп до цялата информация, съдържаща се в преписката по издаване на общия административен акт, която могат да получат в дирекция „Културно наследство, музеи и изобразителни изкуства“ в Министерството на културата, стая № 319.
Настоящето уведомление да се оповести на интернет страницата на Министерство на културата на основание чл. 66, ал. 1 от АПК.

ДОЦ. Д-Р ТОДОР ЧОБАНОВ

Заместник-министър на културата


